**Hernesypressi** (*Chamaecyparis pisifera*) on ainavihanta puu valesypressien suvussa. Se voi kasvaa jopa 50 metriä korkeaksi. Koristekasveiksi on jalostettu kääpiömuotoja. Laji on saanut suomenkielisen nimensä herneitä muistuttavista kävyistään.

Hernesypressiä kasvatetaan Japanissa huonekalu- ja rakennuspuuksi. Sen puuaines on kellertävää ja tuoksuu sitrukselta. Sitä näkee koristekasvina myös Japanin ulkopuolella. Suotuisilla paikoilla se menestyy myös Etelä-Suomessa.

Kuvaus
------

Hernesypressin versoja ja nuoria käpyjä.
Hernesypressi on ainavihanta, usein suorarunkoinen, yleensä noin 20 metrin korkeuteen kasvava havupuu. Tietyillä paikoilla se voi saavuttaa noin 50 metrin korkeuden. Latvus on kartiomainen ja suhteellisen avoin. Kaarna on punaruskeaa, säikeistä ja hilseilee pitkinä suikaleina.

Lehdet ovat tavallisesti suomumaisia, teräväkärkisiä ja noin 3 millimetriä pitkiä. Ne ovat kiinnittyneet versoihin vastakkaisesti neljässä rivissä. Versot lehtineen ovat litteitä, yläpinnalta kiiltävän tummanvihreitä, alapinnalta vaaleampia. Nuorilla yksilöillä on neulasmaisia, noin 6 millimetriä pitkiä lehtiä. Eräillä viljelylajikkeilla on pysyvästi nuoren yksilön lehdet.

Pyöreät kävyt ovat pieniä, 5–8 millimetriä halkaisijaltaan. Ne ovat aluksi vihreitä ja muuttuvat kypsyessään tummanruskeiksi. Kävyissä on yleensä kymmenen käpysuomua, viitenä vastakkaisena parina neljässä rivissä. Jokaisessa käpysuomussa on 1–2 noin kaksi millimetriä pitkää siementä.

Levinneisyys ja elinympäristö
-----------------------------

Havumetsää Ozen kansallispuistossa Japanissa, etualalla hernesypressi.
Hernesypressi kasvaa luonnonvaraisena vain Japanissa lauhkean vyöhykkeen kosteilla alueilla. Sitä kasvatetaan koristepuuna laajalti muualla maailman lauhkean vyöhykkeen alueilla.

Käyttö
------

Hernesypressi on laajalti käytetty koristepuu, ja siitä on lukuisia väritykseltään, kasvutavaltaan ja muodoltaan eroavia viljelylajikkeita.

Hernesypressin puuta käytetään varsinkin Japanissa rakentamiseen, ja se on historiallisesti ollut hyvin arvostettua.

Lähteet
-------

### Viitteet

1. ↑  *Chamaecyparis pisifera* *IUCN Red List of Threatened Species*. International Union for Conservation of Nature, IUCN, Iucnredlist.org.  (englanniksi)
2. 1 2 3 4  Chamaecyparis pisifera *Flora of China*. Viitattu 22.7.2012. (englanniksi)
3. ↑  Pinkka: Hernesypressi (sawara)
4. ↑  Dwarf Japanese False Cypress (englanniksi)
5. ↑  Metla: Metinfo puulajit: hernesypressi (arkistoitu 2005)
6. 1 2 3 4 5  Christopher J. Earle: Chamaecyparis pisifera *The Gymnosperm Database*.  2011. Viitattu 22.7.2012. (englanniksi)
7. 1 2 3  Chamaecyparis pisifera - hernesypressi Arboretum Mustila. Viitattu 22.7.2012.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Chamaecyparis pisifera | 
* Wikidata: Q74068
* Wikispecies: Chamaecyparis pisifera
* BioLib: 2417
* CoL: TJJK
* Conifers.org: Chamaecyparis\_pisifera
* EoL: 323366
* EPPO: CHCPI
* EUNIS: 150729
* FoC: 200005412
* GBIF: 2683880
* GRIN: 10096
* iNaturalist: 123925
* IPNI: 261847-1
* IRMNG: 10191213
* ITIS: 183450
* IUCN: 42213
* MoBotPF: 279623
* NatureServe: 2.131411
* NBN: NBNSYS0000034351
* NCBI: 99808
* NZOR: 1c658a7e-2857-4aa2-bbda-295931a0df2d
* Open Tree of Life: 883814
* Plant List: kew-2715306
* PLANTS: CHPI12
* POWO: urn:lsid:ipni.org:names:261847-1
* Tropicos: 9400439
* WFO: wfo-0000599479

 |
|  |
| Retinospora pisifera | 
* Wikidata: Q17363853
* GBIF: 10977506
* Tropicos: 50145870

 |

 |